Akik az állatokat bántják, börtönbe mennek!

Kevesebb mint két évvel ezelőtt megölték Petra lovát, most ő mesél nekünk erről.

2010.07.20 a felejthetetlen dátum az életemben.   
Ekkor történt az, hogy a lógyilkosként elhíresült ember a szemem láttára elvette a legjobb barátom életét, csupán azért, mert el szeretettem volna vinni egy másik lovardába. Rémálmomban nem gondoltam volna, hogy egy ilyen megtörténik. Felhő percek alatt itt hagyott engem kínok és szenvedések között. A gyilkos azt állította, hogy a fél ló az övé volt, és hogy Ő „csak” ló vágást tartott, hiszen az állat öreg volt, napszúrást is kapott, és ez volt a legjobb megoldás. (Felhő 16 éves volt). Amikor mondtuk neki, hogy el kívánjuk vinni Felhőt, akkor teljesen eltorzult az arca, sápadt lett, majd elővette a kést. Felhőn ült és csupán annyit kérdezett, hogy „kell a lovatok?”, akkor itt van, és nyakon szúrta. Majd leszállt lekantározta, lenyergelte, és szügyen szúrta még kétszer, ekkor ellökte a nyakánál fogva, és Felhő elindult. Tántorgott, nem bírta a harcot. Szóltam neki, majd elindult felém, mondván hátha tudok neki segíteni, de az út szélén feladta a harcot, és összeesett. Ekkor mondta, hogy” nesze itt a lovatok.” Felhő percek alatt elpusztult.

Először a bíróság egy év fogházbüntetést adott, de azt felfüggesztette két év próbaidőre, és három évre eltiltották a lovaktól.  
Amikor ez az ítélet megszületett, megint összeomoltam, és arra gondoltam, hogy nem lehet az, hogy Szekerka László ezt a tettét megússza. Ugyan úgy lovagolt, és lovagoltatott tovább, nem foglalkozott azzal, hogy Ő el van tiltva.

2012.05.03.-án volt, a másodfokú tárgyalás, 9 órára kellet oda érni. Ideges voltam, szorongtam, az járt a fejemben, hogy mi van, ha megússza, és nem kap semmilyen büntetést. Éli tovább majd az életét mintha misem történt volna. Bíztam a bírónőben és abban, hogy igenis börtönbe fog kerülni.

Eljött a 9 óra és beültünk a tárgyalóterembe. Sokan voltunk, aminek örültem, mert éreztem, nem vagyok egyedül. Elkezdődött a tárgyalás, és egyre idegesebb lettem. A bírónő felolvasta az első fok ítéletét, majd a lógyilkoshoz tett kérdéseket. Ő azt állította, jól tartotta a lovakat, és egyedül csak azt ismerte be, hogy a szemem előtt leszúrta a lovat. A Sz. László kb. fél órán keresztül mentette a bőrét. Minden hiába. A bírónő már majdnem hogy kinevette a magyarázatát, hisz semmi értelme sem volt.   
Amikor a lógyilkos befejezte mondandóját, tőlem kérdezte, hogy van-e valami hozzáfűzni valóm. Amikor az elkövető beszélt, járt az agyam, hogy ezt is, meg azt is hozzá fogom fűzni, de amikor oda értem, mindent elfelejtettem, és csupán csak ennyi jött ki belőlem: „nincs hozzáfűzni valóm”.  
A tárgyaláson ugyan bocsánatot kért, és megbánta tettét, de részemről a bocsánatkérés nincs elfogadva. Erre a tettre nincs magyarázat. Ekkor elsírtam magam, és arra gondoltam, lehet, hogy megbántad, de Felhőt már nem fogom visszakapni.

Majd szünet következett, a bírók elmentem megtárgyalni az ítéletet. Egész szünetbe ideges voltam, és gondolkoztam, hogy kap-e valami büntetést, vagy sem.

Eljött a 11 óra, és a tárgyalóterem ismételten megtelt. A bírónő kérte álljunk fel, hiszen ítélethirdetés következett. Felolvasta az ítéletet, és először részemről semmi nem volt tiszta. Nem értettem. Majd mikor a bírónő elmagyarázta az ítélet indoklását, akkor értettem meg az egész. Örök életre eltiltották az állattartástól, és egy év börtönt kapott. Amikor ezt megértettük a tárgyalóteremben taps tört ki. Én többször elsírtam magam.

Az indoklás végén a bírónő mondta, „fellebbezésnek helye nincs, ezennel a tárgyalást befejeztük, el lehet menni”. Sokan sírtunk, de főleg én. Megkönnyebbültem, a tárgyalás alatti szorongásom eltűnt. Örülök ennek az ítéletnek, hiszen nem úszta meg büntetés nélkül, és soha az életbe nem kerülhet már a keze közé állat. A bírónő döntése helyénvaló volt.

Sokan mondták nekem, hogy miért nem adom fel, nincs értelme tovább vinni, úgysem fog büntetést kapni. Én, tudtam, nem szabad feladni, Felhőért, és sokan álltak mellettem, akik segítettek, és ott voltak velem, támogattak. Nem volt könnyű végigvinni, sőt, nagyon nehéz volt, de sikerült.   
Felhő most már békében nyugodhat.

Zombori Petra